晚登會真道堂望廬山大江作
作者：方回
朝代：宋

paragraphs: 春風燠江城，樓臺眩桃李。
高堂一臨眺，傍觀謂予喜。
予心實不然，俯視憫羣蟻。
通衢鬨塵埃，委巷困泥滓。
膏火煎熬間，樊牆限茅葦。
溷處雜酸呻，清思何由起。
別有天地寶，注此兩眸子。
北拱五老峰，西傾九派水。
冥冥淡烟外，烱烱殘雪裏。
元氣所融結，萬古奠南紀。
中有不死人，神遊常在此。
安得月明夜，嘯風控赤鯉。
導迎呵江神，殿護叱山鬼。
脩靜無談玄，慧遠勿析理。
亦不用湘靈，瑶瑟鼓葱指。
稽首青蓮仙，大雅叩吟髓。
前陶後蘇黄，相與奏宮徵。
靈文九霄秘，玄關一時啟。
怳兮發浩歌，洞見開闢始。
迴謝人間世，日夜虱生蟣。
腥膩纏臭帤，聞此穢或洗。
黄冠似予知，具茗亦粲爾。
歸卧不成眠，汲井漱寒齒。